### 8.     Beslutning om at godkende forslag til kommuneplantillæg nr. 3 for større solcelleanlæg i det åbne land

**Åbent**

Sagsnr.: 326-2020-16552       J.nr.: 01.02.15           Ingelise Mogensen.:
326-2020-318256

**Sagstype**

Beslutning.

**Resume og sagens baggrund**

Kommunalbestyrelsen har besluttet, at der skal udarbejdes en
plan for opsætning af solcelleparker, der understøtter en rimelig fordeling af
solcelleparkerne målt op imod landskabsmæssige muligheder, da der opleves en
stor efterspørgsel på planlægning for landbaserede solcelleparker (jf. H7 i
budget 2020-2023). Administrationen fremlægger her Forslag til
kommuneplantillæg nr. 3 for større solcelleanlæg i det åbne land.

Teknik- og Miljøudvalget besluttede på møde den 3.
september, at der udarbejdes et kommuneplantillæg for større solcelleanlæg med
afsæt i administrationens anbefalinger.

Teknik- og Miljøudvalget besluttede på møde d. 2. april 2020
at igangsætte udarbejdelsen af et kommuneplantillæg og indlednings at indkalde
til ideer og forslag til planlægningen.

Teknik- og Miljøudvalget besluttede på møde den 6. februar
2020 at igangsætte en proces med henblik på at udarbejde et tillæg til
kommuneplanen for planlægning af større solcelleanlæg i Kalundborg Kommune.

**Indstillinger**

Direktøren indstiller, at forslag til kommuneplantillæg nr.
3 for større solcelleanlæg i det åbne land godkendes med henblik på offentlig
fremlæggelse i 8 uger.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

*Indledning*

Kalundborg Kommune oplever en stigende interesse for at
etablere større solcelleanlæg i det åbne land. Dette ligger til grund for
kommunalbestyrelsens beslutning om udarbejdelse af et planforslag, som skal
sikre en helhedsorienteret og multifunktionel planlægning af fremtidige områder
til grøn energi.

*Om kommuneplantillægget*

Forslag til kommuneplantillæg nr. 3 er vedlagt som bilag 1.

Kommuneplantillægget understøtter ønsket om, at større
solcelleanlæg skal kunne løfte flere interesser og give noget tilbage til
lokalsamfundet. Det er tanken med denne planlægning at sætte fokus på
multifunktionel arealanvendelse i det åbne land, som blandt andet øger
biodiversiteten, beskytter grundvandet, åbner for rekreative muligheder og
tilgodeser andre behov og interesser, hvor dette er muligt.

Kommuneplantillægget fastlægger overordnede retningslinjer
og principper, der beskriver hvad Kalundborg Kommune lægger vægt på ved etablering
af større solcelleanlæg i det åbne land.

Forslag til kommuneplantillæg består af redegørelsen og
retningslinjer, og indeholder bl.a. følgende overskrifter:

·
Definition på solcelleanlæg i det åbne land

·
Behov for fremtidig planlægning for større solcelleanlæg i det
åbne land

·
Placering, udformning og drift af større solcelleanlæg i det åbne
land

·
Fokus på lokalsamfundet

·
Naturindhold, beplantning og biodiversitet

·
Forbedring af forsyningsinfrastruktur i det åbne land

Kommuneplantillægget udpeger – i
overensstemmelse med udvalgets beslutning - ikke konkrete områder, hvor
solcelleanlæg kan placeres.

*Miljøscreening*

Administrationen har vurderet, at
kommuneplantillægget ikke er omfattet af Lov om Miljøvurdering af planer, idet
tillægget ikke giver afsæt for at placere konkrete anlæg*.* Etablering af
konkrete anlæg vil forudsætte, at der efterfølgende gennemføres en nærmere
planlægning, herunder udarbejdes et kommuneplantillæg, som udlægger rammeområde
for tekniske anlæg, samt en lokalplan.

*Borgermøde*

I sagens tidligere behandling er det indgået, at der skulle
afholdes et borgermøde, når det var praktisk muligt. Administrationen anbefaler
fortsat, at der afholdes et borgermøde i forbindelse med offentliggørelsen af
planforslaget, i det omfang det er muligt, og under særlig hensyntagen til de
gældende restriktioner i forhold til Covid-19.

**Økonomiske konsekvenser**

Ingen.

**Bilag**

|  |  |
| --- | --- |
| Forslag Kommuneplantillæg nr. 3 til større solcelleanlæg | 326-2020-343655 |